
EXPUNERE DE MOTIVE – REZUMATUL FAPTELOR ȘI CONSTATĂRILOR
Prezentul raport de punere în aplicare are un obiectiv ambițios și clar: transformarea sprijinului activ pentru integrarea tinerilor pe piața muncii într-o prioritate politică la nivelul UE și cel național. Garanția pentru tineret este un angajament politic ferm, o promisiune de a oferi fiecărui tânăr cu vârsta sub 30 de ani un loc de muncă de calitate, posibilitatea de a-și continua educația, ucenicia sau stagiul în termen de patru luni de la intrarea în șomaj sau de la terminarea studiilor. Acest angajament, asumat în 2013 și reînnoit în 2020, garantează credibilitatea Uniunii Europene față de tinerii săi cetățeni.
Rezultatele sunt vizibile. Deși aceste cifre nu pot fi atribuite exclusiv Garanției pentru tineret, șomajul în rândul tinerilor din UE a scăzut cu aproape zece puncte procentuale într-un deceniu. Peste 60 de milioane de tineri au beneficiat de Garanția pentru tineret, iar întărirea sa a atras reforme instituționale în statele membre. Atractivitatea acestei politici se extinde și dincolo de frontierele noastre, sisteme similare fiind deja dezvoltate în țările învecinate, în special în Balcanii de Vest. Totuși, aceste realizări nu ar trebui să mascheze faptul că șomajul în rândul tinerilor rămâne de aproape trei ori mai mare decât cel al populației în ansamblu, iar tendința sa descendentă a stagnat în ultimii trei ani. Situația rămâne urgentă pentru anumite segmente.
Numărul tinerilor care nu sunt încadrați profesional și nu urmează niciun program educațional sau de formare (NEET) rămâne alarmant în mai multe state membre. Acest fenomen afectează mai grav femeile, romii, tinerii cu dizabilități și alte grupuri vulnerabile. Devine astfel clar că o abordare unică, neadaptată este nepotrivită și arată că Garanția pentru tineret trebuie pusă în aplicare țintit, adaptată local și să fie favorabilă incluziunii. Integrarea pe piața muncii a acestor tineri nu este doar un imperativ social, ci și un răspuns strategic la deficitul de forță de muncă și de competențe care frânează economiile noastre.
Pentru a acționa eficient, este necesară o identificare precisă a grupurilor-țintă. Lipsa unor date detaliate privind profilurile tinerilor NEET reprezintă un obstacol major. O cercetare aprofundată a categoriilor de tineri NEET și a caracteristicilor acestora este esențială pentru elaborarea de răspunsuri adecvate. Tinerii în cauză trebuie totodată implicați în elaborarea măsurilor care le sunt destinate. Nicio politică de integrare nu poate avea succes, dacă beneficiarii săi nu participă activ.
Evaluarea aplicării Garanției pentru tineret consolidate evidențiază un nivel incontestabil de ambiție politică și o asumare puternică la nivel național, dar și limitările întâmpinate în operaționalizarea acesteia. Nu există un model unic, ci o multitudine de modele, care reflectă tradițiile instituționale și realitățile pieței forței de muncă din statele membre. Unele au integrat Garanția pentru tineret în sistemele lor existente, iar altele au creat modele proprii. Unele sunt administrate centralizat la nivel național, ia altele la nivel local. Unele modele se axează pe integrarea în muncă, iar altele se concentrează pe educație.
Diversitatea este un atu valoros. Însă ea nu poate justifica diferențe excesive de performanță în punerea în aplicare a Garanției pentru tineret. Indicatorii de monitorizare directă la nivelul UE arată o realitate contrastantă. Prea mulți tineri nu primesc o ofertă în termen de patru luni, iar prea puțini dintre ei găsesc un loc de muncă de durată. Indicatorii de monitorizare prezintă pe parcurs deficiențe grave în ceea ce privește cantitatea și calitatea datelor colectate. Incapacitatea administrativă sau juridică a anumitor servicii de a face schimb de informații și de a monitoriza progresele este un obstacol structural care trebuie depășit. Îmbunătățirea sistemelor de monitorizare și evaluare din statele membre trebuie să devină o prioritate politică.
Și mai îngrijorător este faptul că majoritatea tinerilor NEET, în special cei cu cel mai dificil acces la piața forței de muncă, nu dispun de Garanția pentru tineret. Tinerii inactivi pe piața muncii, care locuiesc în zone rurale sau marginalizate și nu sunt înregistrați pe lângă oficiile publice de ocupare a forței de muncă, nu „intră” pe radarul instituțional. Adesea, autoritățile responsabile nu dispun nici de resursele umane și financiare necesare pentru a viza aceste categorii. Prin urmare, cei care au cea mai mare nevoie de sprijin sunt tocmai cei care îl primesc cel mai puțin. Această situație este inacceptabilă pentru factorul politic. Trebuie neapărat consolidate resursele administrative și umane specializate în sprijinirea ocupării forței de muncă în rândul tinerilor, pe măsura problemele cu care se confruntă.
Gradul de informare este, în general, scăzut. În mai multe state membre, Garanția pentru tineret este integrată în programe mai ample care vizează doar în general tinerii sau ocuparea forței de muncă în rândul întregii populații, până la punctul în care Garanția devine „invizibilă”. Unii beneficiari nici măcar nu știu că beneficiază de Garanția pentru tineret. Însă o politică care nu este nici identificată, nici înțeleasă își pierde eficacitatea și legitimitatea.
Prevenirea trebuie să devină un pilon central. Garanția pentru tineret nu poate funcționa ca politică izolată, care intervine doar la capătul lanțului. Combaterea abandonului școlar, sprijinirea elevilor aflați în dificultate și furnizarea de sprijin tinerilor care au beneficiat de plasamente sunt esențiale pentru a evita revenirea repetată la statutul de NEET. Un loc de muncă durabil necesită o abordare continuă, integrată și coerentă.
Etapa pregătitoare este esențială. Mulți tineri vulnerabili nu sunt pregătiți să intre direct pe piața forței de muncă. Ei au nevoie de îndrumare adaptată, de sprijin psihosocial și de formare pentru a dobândi competențele de bază. Acest sprijin trebuie să vizeze cauzele profunde ale excluziunii sociale înainte ca acești tineri NEET să poată fi reintegrați. Integrarea activă a celor mai marginalizați tineri trebuie să devină prioritatea absolută a unei Garanții pentru tineret consolidate.
În acest context, validarea competențelor dobândite în contexte informale sau non-formale este o pârghie strategică. Mulți tineri și-au dezvoltat competențele în mediul familial, comunitar sau social, dar acestea nu le sunt recunoscute oficial. Validarea acestor competențe poate ușura găsirea unui loc de muncă și poate promova talentele locale.
Pregătirea în această direcție vizează și instituțiile. Oficiile de ocupare a forței de muncă și organizațiile partenere nu dispun adesea de personal calificat pentru a face față celor mai complexe situații. Acest lucru face necesară extinderea Garanției pentru tineret la tinerii cu vârste cuprinse între 25 și 29 de ani, relevantă din punct de vedere politic, deoarece tranzițiile către un loc de muncă sunt mai lungi și mai instabile. Însă, fără resurse suplimentare, această extindere diluează eforturile și nu oferă un sprijin adecvat pentru această nouă categorie de vârstă. O abordare bine țintită presupune resurse mai mari. În caz contrar, generalizarea standardizată a serviciilor va costa în final mai mult, din cauza unei eficacități sale limitate în reducerea inegalităților și integrarea tinerilor NEET pe termen lung.
Trebuie efectuată o analiză atentă a reechilibrării ofertelor existente. Deși prioritatea acordată găsirii unui loc de muncă este de înțeles, având în vedere urgența financiară cu care se confruntă tinerii, locurile de muncă subvenționate nu garantează întotdeauna integrarea pe termen lung. Revenirea frecventă la o situație de precaritate este dovada clară. Alegerea celei mai adecvate oferte pentru fiecare profil sau a unei combinații între educație, ucenicii, stagii și locuri de muncă ar putea oferi rezultate mai solide și mai durabile.
Oportunitățile de voluntariat merită integrate ca o nouă categorie de oferte în cadrul Garanției pentru tineret. Pentru unii tineri, voluntariatul poate oferi un cadru flexibil pentru dezvoltarea competențelor, reconstruirea de legături sociale și pregătirea pentru un loc de muncă. Totuși, aceste noi opțiuni trebuie însoțite de o finanțare suplimentară, pentru a nu submina sistemele existente.
Aspectul calității ofertelor rămâne esențial. Alinierea Garanției pentru tineret consolidate la cadrele europene de calitate și la Pilonul european al drepturilor sociale nu a fost suficientă pentru a atrage o schimbare reală pentru beneficiari. O metodă deschisă de coordonare la nivelul UE ar putea permite un schimb structurat de bune practici și armonizarea criteriilor de evaluare și o monitorizare mai riguroasă a calității plasamentelor.
Succesul Garanției pentru tineret se bazează totodată pe parteneriate solide între ministere, oficiile de ocupare a forței de muncă, serviciile de educație, furnizorii de formare, partenerii sociali, consiliile naționale ale tineretului, ONG-uri și autoritățile locale. Orientarea spre colaborare ar permite crearea unei rețele integrate de sprijin și ar contribui la restabilirea încrederii în tinerii cei mai îndepărtați de piața forței de muncă.
În plus, trebuie consolidate sinergiile cu Garanția europeană pentru copii, pentru a asigura continuitatea sprijinului pentru grupa de vârstă 15-18 de ani și pentru a preveni eternizarea vulnerabilităților. O abordare mai largă cu alte strategii de incluziune ale UE, cum ar fi cadrul strategic al UE pentru romi sau strategiile UE privind o Uniune a egalității, ar consolida acțiunile în favoarea tinerilor, indiferent de situația lor.
Nicio ambiție de natură politică nu poate fi realizată fără resursele financiare adecvate. Legătura directă cu FSE+ și alocarea dedicată a 12,5 % în cadrul financiar multianual 2021-2027 au permis progrese importante. Însă dificultățile în absorbția fondurilor în unele state membre și eliminarea finanțării alocate în cadrul financiar multianual propus pentru perioada 2028-2034 reprezintă un risc real pentru sustenabilitatea și eficacitatea finanțării Garanției pentru tineret.
Având în vedere rezultatele încă inegale ale punerii în aplicare și disparitățile persistente dintre statele membre, este necesar un impuls politic pentru a sprijini tranziția tinerilor către piața muncii. Dacă ratele șomajului în rândul tinerilor și ale tinerilor NEET depășesc media UE, Comisia trebuie să adopte decizii obligatorii. Scopul nu este de a penaliza statele membre respective, ci de a solicita planuri clare de îmbunătățire pentru consolidarea capacității administrative, îmbunătățirea serviciilor pentru grupurile-țintă, în special a celor greu accesibile, elaborarea unor strategii ambițioase de informare, îmbunătățirea calității ofertelor și instituirea unor sisteme fiabile de colectare a datelor. Obiectivul final este de a îmbunătăți convergența socială ascendentă în Uniunea Europeană și de a oferi soluții practice pentru tinerii noștri.
Garanția pentru tineret trebuie să devină ceea ce aspiră să fie: o promisiune credibilă de incluziune, autonomie și viață demnă pentru toți tinerii.

[bookmark: _Toc224217889]PROPUNERE DE REZOLUȚIE A PARLAMENTULUI EUROPEAN
referitoare la punerea în aplicare a recomandării Consiliului din 30 octombrie 2020 privind „O punte către locuri de muncă – consolidarea Garanției pentru tineret” și de înlocuire a Recomandării Consiliului din 22 aprilie 2013 privind înființarea unei garanții pentru tineret
(2025/2184(INI))
Parlamentul European,
–	având în vedere recomandarea Consiliului din 30 octombrie 2020 privind „O punte către locuri de muncă – consolidarea Garanției pentru tineret” și de înlocuire a Recomandării Consiliului din 22 aprilie 2013 privind înființarea unei garanții pentru tineret[footnoteRef:1], [1:  JO C 372, 4.11.2020, p. 1.] 

–	având în vedere articolul 3 din Tratatul privind Uniunea Europeană și articolele 145, 147, 149, 165, 288 și 292 din Tratatul privind funcționarea Uniunii Europene,
–	având în vedere Carta drepturilor fundamentale a Uniunii Europene, în special articolele 14, 15, 21 și 31,
–	având în vedere Pilonul european al drepturilor sociale, proclamat și semnat de Consiliu, Parlament și Comisie la 17 noiembrie 2017, în special principiile 1, 3 și 4,
–	având în vedere Recomandarea Consiliului din 22 aprilie 2013 privind înființarea unei garanții pentru tineret[footnoteRef:2], [2:  JO C 120, 26.4.2013, p. 1.] 

–	având în vedere comunicarea Comisiei din 7 octombrie 2020 intitulată „O Uniune a egalității: Cadrul strategic al UE pentru egalitatea, incluziunea și participarea romilor” (COM(2020)0620),
–	având în vedere Recomandarea (UE) 2021/1004 a Consiliului din 14 iunie 2021 de instituire a unei Garanții europene pentru copii[footnoteRef:3], [3:  JO L 223, 22.6.2021, p. 14, ELI: http://data.europa.eu/eli/reco/2021/1004/oj.] 

–	având în vedere cadrul semestrului european și recomandările specifice fiecărei țări,
–	având în vedere cadrul de monitorizare și raportare al Comitetului pentru ocuparea forței de muncă (EMCO) pentru Garanția pentru tineret, inclusiv indicatorii de monitorizare directă, indicatorii de monitorizare și mesajele-cheie utilizate în supravegherea multilaterală a punerii sale în aplicare,
–	având în vedere indicatorii Eurostat privind șomajul în rândul tinerilor și tinerii NEET,
–	având în vedere rapoartele de monitorizare ale Comisiei și colectarea de date privind aplicarea Garanției pentru tineret,
–	având în vedere Regulamentul (UE) 2021/1057 al Parlamentului European și al Consiliului din 24 iunie 2021 de instituire a Fondului social european Plus (FSE+) și de abrogare a Regulamentului (UE) nr. 1296/2013[footnoteRef:4], [4:  JO L 231, 30.6.2021, p. 21, ELI: http://data.europa.eu/eli/reg/2021/1057/oj.] 

–	având în vedere Recomandarea Consiliului din 15 martie 2018 privind un Cadru european pentru ucenicii de calitate și eficace[footnoteRef:5], [5:  JO C 153, 2.5.2018, p. 1.] 

–	având în vedere Recomandarea Consiliului din 10 martie 2014 privind un cadru de calitate pentru stagii[footnoteRef:6], [6:  JO C 88, 27.3.2014, p. 1.] 

–	având în vedere Recomandarea Consiliului din 24 noiembrie 2020 privind educația și formarea profesională (EFP) pentru competitivitate durabilă, echitate socială și reziliență[footnoteRef:7], [7:  JO C 417, 2.12.2020, p. 1.] 

–	având în vedere Recomandarea Consiliului din 20 decembrie 2012 privind validarea învățării non-formale și informale[footnoteRef:8], [8:  JO C 398, 22.12.2012, p. 1.] 

–	având în vedere Raportul special al Curții de Conturi nr. 3/2015 din 24 martie 2015 intitulat „Garanția pentru tineret instituită de UE: primele măsuri au fost adoptate, dar se prefigurează riscuri în ceea ce privește implementarea”, și Raportul special nr. 5/2017 din 4 aprilie 2017 intitulat „Șomajul în rândul tinerilor – au reușit politicile UE să schimbe situația?”,
–	având în vedere evaluarea punerii în aplicare la nivel european din 18 decembrie 2025 intitulată „The implementation of the reinforced Youth Guarantee – Trends in EU Member States, impact, EU funding and governance” (Punerea în aplicare a Garanției pentru tineret consolidate – Tendințe în statele membre ale UE, impact, finanțare din partea UE și guvernanță), publicată de Serviciul de Cercetare al Parlamentului European,
–	având în vedere rezoluția sa din 8 octombrie 2020 referitoare la Garanția pentru tineret[footnoteRef:9], [9:  JO C 395, 29.9.2021, p. 101.] 

–	având în vedere articolul 55 din Regulamentul său de procedură,
–	având în vedere avizul Comisiei pentru cultură și educație,
–	având în vedere raportul Comisiei pentru ocuparea forței de muncă și afaceri sociale (A10‑0000/2026),
A.	întrucât Garanția pentru tineret consolidată este un angajament asumat de toate statele membre pentru ca toți tinerii cu vârsta sub 30 de ani să beneficieze de o ofertă de angajare de calitate, de o opțiune de continuare a studiilor, de intrare în ucenicie sau de efectuare a unui stagiu, într-un interval de patru luni de la momentul în care devin șomeri sau de la cel în care nu mai urmează o formă de învățământ;
B.	întrucât este dificil să se stabilească o legătură cauzală directă între aplicarea Garanției pentru tineret și rezultatele observate în reducerea numărului de tineri NEET și a șomajului în rândul tinerilor,
Evoluții în punerea în aplicare a Garanției pentru tineret
1.	salută performanța puternică a piețelor muncii din UE și ratele șomajului aflate la un nivel minim istoric; regretă însă că această tendință nu are o incidență mai puternică în rândul tinerilor, a căror rată a șomajului este de aproximativ 15 %, în continuare de aproape trei ori mai mare decât rata pentru populația în ansamblu;
2.	salută tendința descendentă a ratei tinerilor care nu sunt încadrați profesional și nu urmează niciun program educațional sau de formare (NEET) în UE de la introducerea Garanției pentru tineret, care a scăzut la 11,1 % în 2024; constată totuși o disparitate între statele membre, unele dintre acestea atingând deja obiectivul pentru 2030, iar altele având în continuare un număr alarmant de mare de tineri NEET;
3.	subliniază că indicatorii de monitorizare directă pentru Garanția pentru tineret sugerează că există obstacole importante și persistente la introducerea și aplicarea sistemelor de Garanție pentru tineret; evidențiază cu deosebire că, în 2024, mai mult de jumătate dintre participanți (54 %) au rămas în faza pregătitoare timp de peste patru luni și că depășirea cu succes și în timp util a acestei faze s-a făcut în mai puțin de jumătate din cazuri (45,1 %);
4.	arată că indicatorii de monitorizare suferă de lipsa datelor și de deficiențe metodologice în mai multe state membre;
5.	evidențiază că anumiți tineri se află într-o situație socială deosebit de vulnerabilă și se confruntă cu un risc mai mare de șomaj și cu bariere structurale la accesul la formare și la dezvoltarea competențelor;
6.	subliniază că integrarea inițiativei „Locuri de muncă pentru tineri” în FSE+ a însemnat alocarea obligatorie a 12,5 % din FSE+ pentru acțiuni și reforme care promovează locurile de muncă pentru tineri, educație și formare profesională (EFP) și trecerea din învățământ la un loc de muncă în acele state membre cu o rată NEET peste media UE; regretă profund că această alocare, o consecință a inițiativei citate, nu este inclusă în propunerea Comisiei de cadru financiar multianual (CFM) 2028-2034;
Impactul Garanției pentru tineret consolidate
7.	admite că Garanția pentru tineret consolidată a servit drept catalizator pentru reformele instituționale și inovațiile în materie de politici în toate statele membre și a stimulat totodată reflecția asupra reorganizării politicilor active ce vizează piața muncii pentru tineri;
8.	subliniază că impactul Garanției pentru tineret consolidate este inegal în diferitele state membre în termeni de punere în aplicare și elemente specifice ale consolidării;
9.	regretă că gradul de informare cu privire Garanția pentru tineret consolidată rămâne scăzut în rândul tinerilor și, într-o anumită măsură, în rândul altor autorități decât cele direct responsabile de aplicarea ei sau de aspectele legate de ocuparea forței de muncă;
10.	constată că gradul de informare rămâne unul dintre principalele obstacole în introducerea Garanției; regretă că măsurile sunt în principal de natură pasivă și au în vedere numai tinerii NEET înregistrați pe lângă oficiile de ocupare a forței de muncă;
11.	își exprimă îngrijorarea cu privire la echitatea programelor Garanției pentru tineret consolidate, anume capacitatea lor de a viza grupurile vulnerabile și inactive, în special în zone izolate, cum ar fi comunitățile rome;
12.	se declară preocupat de tendința observată de a trece de la servicii personalizate la servicii cu caracter general;
13.	constată că, în pofida accentului pus pe alinierea criteriilor de calitate la cadrele UE, calitatea ofertelor a înregistrat prea puține îmbunătățiri substanțiale după introducerea Garanției pentru tineret;
14.	consideră că aceasta nu și-a îndeplinit obiectivele și necesită îmbunătățiri suplimentare pentru a reduce decalajul dintre nivelul său de ambiție și punerea sa în practică;
Recomandări
15.	invită statele membre să aducă îmbunătățiri specifice capacităților administrative ale oficiilor de ocupare a forței de muncă și ale altor entități naționale responsabile cu punerea în aplicare a Garanției pentru tineret;
16.	invită Comisia și statele membre să ofere un sprijin larg pentru a depăși obstacolele complexe cu care se confruntă tinerii NEET, pentru a trata cauzele profunde ale excluziunii sociale înainte de a aborda situația încadrării lor în muncă;
17.	subliniază că orientarea spre colaborare este esențială pentru a asigura buna punere în aplicare a Garanției; invită statele membre să consolideze cooperarea dintre ministere, oficiile de ocupare a forței de muncă, partenerii sociali, operatorii economici, consiliile naționale pentru tineret și societatea civilă la nivel central și local, spre un efort comun, în cadrul unei rețele integrate de servicii, în favoarea tinerilor NEET;
18.	invită Comisia și statele membre să includă în programele Garanției un set de măsuri preventive de combatere a abandonului școlar, pentru a evita efectele ulterioare asupra vieții tinerilor;
19.	invită statele membre să își consolideze oferta de EFP și să își modernizeze sistemele de învățare continuă, mai ales prin analizarea unor opțiuni de conturi individuale de formare sau fonduri de formare, în conformitate cu modelele naționale;
20.	solicită, atât la nivelul UE, cât și la nivel național, o mai mare sinergie între Garanția pentru tineret și cea pentru copii, îndeosebi pentru a oferi sprijin continuu copiilor aflați în dificultate, cu vârste cuprinse între 15 și 18 ani și atunci când devin tineri adulți; subliniază că această abordare integrată trebuie să vizeze prevenirea unei emancipări brutale din statutul protejat;
21.	invită statele membre să consolideze măsurile de informare la nivel național și local care vizează tinerii NEET vulnerabili și să facă din integrarea acestui grup principala prioritate a punerii în aplicare a Garanției pentru tineret consolidate;
22.	invită statele membre, în conformitate cu recomandarea Consiliului din 2012, să își consolideze sistemele de validare a învățării non-formale și informale; încurajează adaptarea acestor sisteme pentru a viza tinerii NEET vulnerabili prin consolidarea capacităților celor responsabili de validare sau prin asigurarea unor mecanisme specifice, asigurând totodată integritatea acestor proceduri;
23.	invită statele membre să reechilibreze ofertele din sistemele Garanției pentru tineret înspre dezvoltarea de competențe, prin reducerea de la bun început a dependenței de asistență și de locurile de muncă subvenționate;
24.	recomandă crearea unei a cincea componente pentru programele Garanției, axată pe oportunitățile de voluntariat; subliniază că voluntariatul are potențialul de a îmbunătăți competențele și capacitatea de inserție profesională a tinerilor NEET și de a-i îndruma pe tinerii vulnerabili într-un mod mai flexibil;
25.	invită Comisia să lanseze o metodă deschisă de coordonare privind calitatea ofertelor disponibile prin Garanția pentru tineret;
26.	invită Comisia și statele membre să aloce fonduri adecvate pentru Garanție în următorul CFM, în special prin menținerea practicii de alocare de fonduri UE;
27.	solicită insistent statelor membre să își consolideze simțitor sistemele de monitorizare a punerii în aplicare a Garanției pentru tineret, mai ales calitatea și exhaustivitatea datelor colectate;
28.	ia act de rezultatele inegale ale implementării Garanției pentru tineret, problemele identificate fiind încă de actualitate; invită Comisia să adopte decizii în conformitate cu procedura legislativă ordinară care să vizeze statele membre ale căror rate ale șomajului în rândul tinerilor și ale tinerilor NEET sunt mai mari decât media UE;
°
°	°
29.	încredințează Președintei sarcina de a transmite prezenta rezoluție Consiliului și Comisiei.

	1. Reprezentanți de interese care intră sub incidența Acordului interinstituțional privind un registru de transparență obligatoriu

	European Youth Forum

	Youth Guarantee coordinator in Bulgaria

	Fundación Secretariado Gitano

	European Commission (DG EMPL)

	European Commission (DG EAC)

	Business Europe

	European Trade Union Confederation (ETUC)

	European Training Foundation

	Business Europe

	CEDEFOP

	Youth Guarantee coordinator in Czechia 

	Youth Guarantee coordinator in Romania

	Eurofound

	Office of the Youth Guarantee coordinator in France

